L'Ajuntament de Sagunt realitza un estudi entre la població sobre el coneixement i la valoració dels servicis municipals
20 de gener 2021

![](/media/i40d5n3n/77-img_4081_c.jpg)  
  

L'Ajuntament de Sagunt ha realitzat un estudi de satisfacció sobre els servicis municipals. A través d'enquestes a la població, s'han aconseguit dades sobre el coneixement i la valoració d’estos servicis per part de la ciutadania per a poder actuar en la seua millora.

Este matí, l'alcalde de Sagunt, Darío Moreno, i la regidora de Participació Ciutadana, Ana María Quesada, han donat a conéixer els resultats d'esta enquesta, realitzada a peu de carrer a 835 persones majors de 18 anys (del total de 53.851 majors d’edat, segons l’Institut Nacional d’Estadística) i residents en el terme municipal de Sagunt. L'objectiu principal del projecte ha sigut analitzar els principals indicadors de gestió de l'Ajuntament de Sagunt com ara neteja viària, enllumenat, atenció a la ciutadania, programació cultural, instal·lacions esportives, seguretat, obres, comunicació, execució de projectes, entre d’altres.

L'alcalde ha assegurat que l'enquesta s'ha realitzat garantint la «**representativitat dels diferents nuclis poblacionals, amb un mínim de persones de cada zona per a assegurar que la informació era prou representativa del que opina la ciutadania d’Almardà, disseminats, Sagunt, nord del Palància o del Port de Sagunt**». Moreno ha assenyalat que ha sigut «**una altra forma de participació ciutadana, com un vehicle més de connexió entre les persones a peu de carrer i la institució, per a conéixer la seua opinió respecte als servicis i què opinaven quant a com millorar les accions que du a terme l'Ajuntament en la seua àrea i per a tota la ciutat**».

 ![](/media/phjj1g1p/77-img_4115_c.jpg)  
![](/media/n2yhyeh3/77-img_4121_c.jpg)

Per la seua banda, Quesada ha assegurat que la finalitat és «**conéixer la situació dels nostres servicis bàsics i necessitats en general per a actuar en la seua millora**». La regidora ha destacat algunes dades incidint que d’alguns departaments «**no es coneix prou la labor que fan i convidem la ciutadania a conéixer tots estos servicis a través de la web municipal, ja que hi ha alguns que són fonamentals i essencials com el SAIC, el telèfon de l'Ajuntament, la web municipal, Serveis Socials o Promoció Econòmica**», a més d'activitats culturals o lúdiques com «**el Festival MusAS**».

El primer edil també ha reforçat la idea que l'Ajuntament «**té com a assignatura pendent arribar més i promocionar de manera adequada totes les activitats perquè la gent puga** **apreciar-les i gaudir-les**». A més, Moreno ha assenyalat altres aspectes a millorar com l'asfaltat, la neteja viària o la preocupació pel carril bici, «**prenem nota i continuarem treballant perquè canvie la percepció ciutadana**».

Quant a l'enquesta, ha sigut duta a terme per l'empresa Coto Consulting SL i «**s'ha comptat amb personal de les nostres llistes de treball de Promoció Econòmica**», ha assegurat Quesada. L'alcalde ha afirmat que esta ha sigut «**una primera prova pilot que ha oferit informació molt útil i volem que tinga una continuïtat anual per a poder comprovar com es mouen les dades amb el temps i valorar l'impacte de les polítiques públiques que tenim en marxa, ja que la transparència forma part del nostre ADN**».

Finalment, l'alcalde i la regidora han animat la ciutadania a consultar els resultats d'esta enquesta, que pot fer-se en este enllaç al [web municipal](/es-es/ayuntamiento/servicios/ParticipacionCiudadana/estudiossatisfaccion/2020-Informe-Ejecutivo.pdf).​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-realitza-un-estudi-entre-la-poblacio-sobre-el-coneixement-i-la-valoracio-dels-servicis-municipals/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-realitza-un-estudi-entre-la-poblacio-sobre-el-coneixement-i-la-valoracio-dels-servicis-municipals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-realitza-un-estudi-entre-la-poblacio-sobre-el-coneixement-i-la-valoracio-dels-servicis-municipals/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-realitza-un-estudi-entre-la-poblacio-sobre-el-coneixement-i-la-valoracio-dels-servicis-municipals/)